Document ID: 32009R0250

KOMISSION ASETUS (EY) N:o 250/2009
annettu 11 päivänä maaliskuuta 2009,
Euroopan parlamentin ja neuvoston asetuksen (EY) N:o 295/2008 täytäntöönpanosta ominaisuustietojen määritelmien, toimitettavien tietojen teknisen muodon, NACE Rev.1.1:n ja NACE Rev.2:n mukaisen kaksinkertaisen ilmoitusvelvollisuuden sekä yritystoiminnan rakennetilastoista myönnettävien poikkeuksien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon yritystoiminnan rakennetilastoista annetun Euroopan parlamentin ja neuvoston asetuksen (EY) N:o 295/2008 (1) ja erityisesti sen 11 artiklan 1 kohdan a, c, d ja e alakohdan
sekä katsoo seuraavaa:
(1)
Asetuksella (EY, Euratom) N:o 58/97 (2) luotiin yhteiset puitteet yhteisön yritysten rakennetta, toimintoja, kilpailukykyä ja tuloksia koskevien yhteisön tilastojen tuottamista varten. Selkeyden ja järkeistämisen vuoksi asetus on laadittu uudelleen, ja moniin sen säännöksiin on tehty merkittäviä muutoksia.
(2)
Yritystoiminnan rakennetilastoja varten vahvistetuista ominaisuustietojen määritelmistä annettua komission asetusta (EY) N:o 2700/98 (3) ja yritystoiminnan rakennetilastojen toimittamisessa noudatettavasta teknisestä muodosta annettua komission asetusta (EY) N:o 2702/98 (4) olisi muutettava kyseisten muutosten huomioon ottamiseksi. Selkeyden vuoksi ne olisi korvattava tällä asetuksella.
(3)
Yritystoiminnan rakennetilastoja varten kerättävät ominaisuustiedot on tarpeen määritellä, jotta voidaan tuottaa jäsenvaltioiden välillä vertailukelpoisia ja yhdenmukaistettuja tietoja.
(4)
Lisäksi on tarpeen määrittää asetuksen (EY) N:o 295/2008 liitteissä I-IX lueteltujen yritystoiminnan rakennetilastojen tekninen toimittamismuoto ja -menettely, jotta voitaisiin tuottaa jäsenvaltioiden kesken vertailukelpoisia ja yhdenmukaistettuja tietoja, pienentää tietojen toimittamisessa tapahtuvien virheiden riskiä ja nopeuttaa kerättyjen tietojen käsittelyä sekä niiden tarjoamista käyttäjille.
(5)
Lisäksi on tarpeen täsmentää niitä vaatimuksia, jotka liittyvät vuotta 2008 koskevien yritystoiminnan rakennetilastojen kaksinkertaiseen ilmoittamiseen NACE Rev.1.1:n mukaisesti NACE Rev.2:n mukaisina toimitettavien tilastojen ohella.
(6)
Asetuksen (EY) N:o 295/2008 10 artiklassa säädetään, että asetuksen liitteiden säännöksiin voidaan hyväksyä poikkeuksia siirtymäkausien aikana.
(7)
Jotkin jäsenvaltiot ovat pyytäneet poikkeuksia tietyistä asetuksen (EY) N:o 295/2008 liitteiden I, II, III, VIII ja IX säännöksistä siirtymäkausien aikana, jotta ne voivat luoda tarvittavat tiedonkeruujärjestelmät tai mukauttaa nykyiset järjestelmät siten, että asetuksen säännökset saadaan pantua täytäntöön siirtymäkauden loppuun mennessä.
(8)
Poikkeusten myöntäminen näyttää perustellulta, koska jäsenvaltioiden hakemukset perustuvat niiden oikeutettuun tarpeeseen mukauttaa tiedonkeruujärjestelmiään edelleen.
(9)
Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 295/2008 3 artiklan 3 kohdassa tarkoitetut ominaisuustiedot määritellään tämän asetuksen liitteessä I.
Kun kyseisissä määritelmissä viitataan yhtiön tilinpäätökseen, niitä pidetään viittauksina nimikkeisiin, joista säädetään yhtiömuodoltaan tietynlaisten yhtiöiden tilinpäätöksistä annetun neljännen neuvoston direktiivin 78/660/ETY (5) 9 artiklassa (tase), 23 artiklassa (tuloslaskelma) ja 43 artiklassa (liitetiedot), sekä nimikkeisiin, joista säädetään komission asetuksen (EY) N:o 1725/2003 (6) liitteessä.
2 artikla
Asetuksen (EY) N:o 295/2008 mukaisten tietojen tekninen toimittamismuoto säädetään tämän asetuksen liitteessä II.
3 artikla
Toimivaltaisten kansallisten viranomaisten (kansallisten tilastolaitosten ja tiettyjä rahoituslaitoksia valvovien viranomaisten) on lähetettävä tämän asetuksen mukaisesti toimitettavat tiedot komissiolle (Eurostatille) elektronisessa muodossa. Tietojen toimitusmuodon on oltava komission (Eurostatin) täsmentämien tiedonsiirtostandardien mukainen. Tiedot on siirrettävä tai ladattava sähköisesti komission (Eurostatin) ylläpitämään keskitettyyn tietojen vastaanottopisteeseen.
Jäsenvaltioiden on pantava täytäntöön komission (Eurostat) antamat tiedonsiirtostandardit ja -suuntaviivat tämän asetuksen vaatimusten mukaisesti.
4 artikla
Asetuksen (EY) N:o 295/2008 liitteessä I olevan 9 jakson 2 kohdassa tarkoitettua kaksinkertaista ilmoittamista koskevista vaatimuksista säädetään tämän asetuksen liitteessä III.
5 artikla
Poikkeukset asetuksen (EY) N:o 295/2008 liitteessä I olevan 11 jakson, liitteessä II olevan 10 jakson, liitteessä III olevan 9 jakson, liitteessä VIII olevan 8 jakson ja liitteessä IX olevan 13 jakson säännöksiin myönnetään tämän asetuksen liitteen IV mukaisesti.
6 artikla
Kumotaan asetukset (EY) N:o 2700/98 ja (EY) N:o 2702/98.
Niitä kuitenkin sovelletaan edelleen viitevuotta 2007 ja sitä edeltäviä viitevuosia koskevien tietojen keruuseen, laatimiseen ja toimittamiseen.
7 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä maaliskuuta 2009

Labels: 12
4
19